Koncert a spěwny wječor mjez skupinarjemi dobry wothłós žnjałoj
Hórki (SN/MWj). Tak kaž minjeny kónc tydźenja w Radworju a přichodny w Delanach su předwčerawšim tež w Hórkach kermušu swjećili. Nic wosadnu, ale tu župy „Michał Hórnik“, kotraž je zarjadowanje na Smolic statoku zhromadnje z Hórčanskim wjesnym towarstwom wuhotowała. Něhdźe 90 wopytowarjow je přewšo zabawny a bjesadny wječor z koncertom spěwneje skupiny PoŠtyrjoch, ze zhromadnym spěwanjom a słódnej wječerju dožiwiło.
Dwě lěće dyrbjachu korony dla na tele zarjadowanje čakać. Ćim bóle so županka Diana Wowčerjowa wjeseleše, zo bě telko ludźi přichwatało. Žony župneho předsydstwa a wjesneho towarstwa njeběchu jeno zymne platy po přikładźe antipasti přihotowali, ale tež přewšo słódnu kirbsowu poliwku, wot kotrejež by něchtóžkuli zawěsće hišće wjace znjesł.
szl_Latn szl_Latn szl_Latn